Talle ongelukke reeds dié naweek aangemeldMinstens twee mense het in dié ongeluk gesterf. (Foto: Netcare 911) Minstens twee mense is dood en verskeie ander beseer toe ŉ minibustaxi en ŉ bakkie Sondag kort voor 08:00 op die M27 tussen Umdloti en Waterloo, noord van Durban, reg van voor gebots het. Twee mense is uit onderskeidelik die bakkie en taxi geslinger, het Shawn Herbst, woordvoerder van Netcare 911, gesê. “Hulle het noodlottige beserings opgedoen en is op die toneel dood verklaar,” het hy gesê. Sewe beseerde insittendes is na verskeie hospitale vir verdere behandeling geneem. Die owerhede ondersoek die voorval, het Herbst gesê. In Camperdown is 15 mense beseer toe ŉ minibustaxi én twee bakkies kort voor 06:00 vanoggend met ŉ vragmotor en sleepwa op die N3 naby Camperdown gebots. Ross Campbell, woordvoerder van ER24, het gesê die vragmotor het die hoofweg heeltemal versper, terwyl mense in die mistige weer op die toneel rondgeloop het. Die meeste van die beseerdes was in die taxi op pad na ŉ hardloopbyeenkoms. Hulle is na verskeie hospitale in die Pietermaritzburg-omgewing geneem, het Campbell gesê. ‘n Dertigjarige vrou het in die botsing met ‘n vragmotor buite Potchefstroom in Noordwes gesterf. (Foto: ER24) Op die R54 buite Potchefstroom in Noordwes is ŉ 30-jarige vrou ook dood toe sy reg van voor met ŉ vragmotor gebots het, het Campbell gesê. Die vrou is op die toneel dood verklaar. Die vragmotorbestuurder was ongedeerd. Die polisie ondersoek ook dié voorval.